
Text rozhodnutia
Súd: Krajský súd Banská Bystrica Spisová značka: 26Sd/100/2013 Identifikačné číslo súdneho spisu: 6013201276 Dátum vydania rozhodnutia: 10. 04. 2014 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2014:6013201276.2 ROZSUDOK V MENE SLOVENSKEJ REPUBLIKY Krajský súd v Banskej Bystrici samosudkyňou Mgr. Ivanou Datlovou v právnej veci navrhovateľky K. H. rod. S., nar. XX. S. XXXX, bytom X. J. XXXX/XX J., proti odporkyni Sociálnej poisťovni - ústrediu so sídlom v Bratislave ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X z 18. apríla 2013 o zamietnutí žiadosti o priznanie invalidného dôchodku takto r o z h o d o l : Rozhodnutie odporkyne č. XXX XXX XXXX X z 18. apríla 2013 potvrdzuje. Navrhovateľke náhradu trov konania nepriznáva. o d ô v o d n e n i e : Napadnutým rozhodnutím odporkyňa zamietla žiadosť navrhovateľky o priznanie invalidného dôchodku z 11.apríla 2013, pretože posudkovým lekárom sociálneho poistenia nebola pri konštatovanej 20 % miere jej zníženej pracovnej schopnosti v porovnaní so zdravou fyzickou osobou uznaná za invalidnú, v dôsledku čoho jej nárok na invalidný dôchodok nevznikol. Navrhovateľka sa voči rozhodnutiu odporkyne odvolala, pretože vyjadrenú mieru jej zníženej pracovnej schopnosti nepovažovala za zodpovedajúcu svojim zdravotným ťažkostiam. Poukázala na to, že jej zdravotný stav je trvale vážny a žiadala, aby bol jej zdravotný stav prehodnotený. Na pojednávaní pred krajským súdom zotrvala na podanom odvolaní. Uviedla, že sa necíti dobre, trpí migrénami, bolesťami krížov, ktoré jej vystreľujú do bederných kostí. V zamestnaní pracuje s počítačom aj manuálne a nie je toho schopná. Trvale užíva lieky proti bolesti, nevydrží v jednej polohe. Dôvod zistenej poruchy farbocitu nebol diagnosticky ozrejmený. Predložila aktuálne interné a neurologické nálezy. Odporkyňa navrhla napadnuté rozhodnutie potvrdiť ako zákonné a vecne správne. Poukázala aj na závery doplňujúceho posudku posudkového lekára ústredia Sociálnej poisťovne z 20. januára 2012, podľa ktorého pokles pracovnej schopnosti navrhovateľky v rozsahu 20 % v porovnaní so zdravou fyzickou osobou invaliditu nepodmieňuje. Krajský súd preskúmal napadnuté rozhodnutie odporkyne i konanie, ktoré mu predchádzalo v súlade s ust. § 250l ods. 1 O. s. p., vypočul účastníkov, oboznámil sa s ich písomnými podaniami, s obsahom administratívneho spisu, najmä so žiadosťou navrhovateľky o priznanie invalidného dôchodku, s lekárskymi správami posudkových lekárov pobočky i ústredia Sociálnej poisťovne, so zdravotnou dokumentáciou navrhovateľky a po doplnení dokazovania o lekársku správu posudkového lekára ústredia Sociálnej poisťovne z 20. januára 2014 dospel k presvedčeniu, že napadnuté rozhodnutie bolo vydané v súlade so zákonom, preto ho podľa § 250q ods. 2 O. s. p. ako vecne správne potvrdil. Z ust. § 70 ods. 1 zákona č. 461/2003 Z. z. o sociálnom poistení vyplýva, že nárok na invalidný dôchodok je podmienený predovšetkým invaliditou poistenca, teda tým, že poistenec má pre dlhodobo nepriaznivý zdravotný stav zníženú pracovnú schopnosť v porovnaní so zdravou fyzickou osobou o viac ako o 40 %. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú, ale pokles pracovnej schopnosti priznaný pre rozhodujúce zdravotné postihnutie možno zvýšiť, ak závažnosť ostatných zdravotných postihnutí ovplyvňuje pokles pracovnej schopnosti poistenca, prípadne je tento dôsledkom viacerých zdravotných postihnutí, podmieňujúcich dlhodobo nepriaznivý zdravotný stav (§ 71 ods. 1,6,7,8 cit. zákona). Podľa prílohy č. 4 k zákonu o sociálnom poistení kapitoly XV., odd. E, pol. 3, písm. b) možno pokles pracovnej schopnosti poistenca v porovnaní so zdravou fyzickou osobou pri degeneratívnych zmenách na chrbtici a medzistavcových platničkách s miernym funkčným postihnutím, s prejavmi nervového a svalového dráždenia, so slabosťou svalového korzetu a obmedzením pohybu v postihnutom úseku vyjadriť v rozpätí 20-35 %. Pre určenie konkrétneho percenta je rozhodujúce funkčné postihnutie. Samotné röntgenologicky zistené degeneratívne zmeny a ani skutočnosť, či na končatine alebo na chrbtici bola vykonaná operácia, prípadne súvislosť s úrazom pokles pracovnej schopnosti poistenca nezapríčiňujú. Preskúmaním veci krajský súd zistil, že navrhovateľka požiadala odporkyňu o priznanie invalidného dôchodku od 4. apríla 2013 žiadosťou z 11. apríla 2013. Za účelom rozhodnutia o uvedenej žiadosti posudzoval zdravotný stav navrhovateľky posudkový lekár pobočky Sociálnej poisťovne so sídlom vo Zvolene. V posudku z 11. apríla 2013 vychádzal okrem vlastného klinického vyšetrenia navrhovateľky z prepúšťacej správy z neurologickej hospitalizácie z októbra 2013 a z opakovaných neurologických, neurochirurgických vyšetrení, z MR vyšetrenia LS chrbtice, z EMG nálezu, zo záverov vyšetrenia na ambulancii pre nervosvalové ochorenie z priebehu rokov 2012-2013 a za rozhodujúce zdravotné postihnutie navrhovateľky označil dorzalgie, poruchy lumbálnych a medzistavcových platničiek s radikulopatiou so zaradením pod kapitolu XV., odd. E, pol. 3, písm. b) v rámci prílohy č. 4 k zákonu o sociálnom poistení. Pokles jej pracovnej schopnosti vyjadril na dolnej hranici možného percentuálneho rozpätia. V posudku uviedol, že navrhovateľka je sledovaná a liečená neurológom pre dlhodobé bolesti chrbtice s vyžarovaním do dolných končatín, prevažne do pravej do výšky stehna. Absolvovala MRI aj CT vyšetrenie s popísanými degeneratívnymi zmenami na medzistavcových platničkách, v júli 2012 absolvovala periradikulárnu liečbu. Podľa objektívneho neurologického vyšetrenia je neurologický nález bez hrubších abnormalít, nie je konštatovaný periférny motorický deficit, napínacie manévre sú vľavo negatívne, vpravo terminálne pozitívne, nie sú známky atrofie svalstva ani paréz. Neurochirurg možnosť operačného riešenia nevylúčil. Bola vyšetrená neurológom aj pre vertigo s prechodnou dysartriou, objektívne bez prítomnosti roztrúsenej symptomatiky, EMG vyšetrenie nepodporilo diagnózu koreňovej lézie len syndróm karpálneho tunela ľahšieho stupňa, ktorý bol operačne riešený. Svoje posudkové stanovisko nezmenil ani po podaní opravného prostriedku a uvedené posúdenie zdravotného stavu navrhovateľky sa stalo podkladom pre vydanie napadnutého rozhodnutia. Pretože navrhovateľke nebolo na pobočke Sociálnej poisťovne vyhovené v zmysle uznania jej invalidity, posudzoval jej zdravotný stav aj posudkový lekár ústredia Sociálnej poisťovne, pracovisko v Banskej Bystrici. V posudku z 25. júla 2013 vychádzal popri vlastnom klinickom vyšetrení navrhovateľky z totožných odborných lekárskych nálezov ako prvoposudzovateľ i z doplnených očných, reumatologických, rehabilitačných, interných a neurologických vyšetrení a dospel k rovnakému posudkovému záveru ako prvoposudzovateľ vo všetkých jeho častiach. V posudku uviedol, že u navrhovateľky sú v popredí niekoľkoročné bolesti chrbtice, ktoré sú jej rozhodujúcim zdravotným postihnutím, pretože pri pridružených iných polymorfných somatických ťažkostiach nebola zistená závažnejšia patologická príčina. Klinické závery zamerané na bolesti chrbtice sú podložené opakovaným MR vyšetrením s dokumentovaním degeneratívnych zmien, predovšetkým v dolnej časti driekovej chrbtice, avšak bez sprievodného významnejšieho funkčného obmedzenia, bez preukázaného motorického deficitu, či obmedzenia hybnosti. Dominujú bolesti, ktoré je možné odstrániť, resp. zmierniť aj napriek nezávažnému funkčnému postihnutiu operačným riešením, ktoré doposiaľ realizované nebolo. Funkčný nález je podľa vlastného vyšetrenia aj odborných nálezov na úrovni mierneho postihnutia, bez obmedzenia pohybu v postihnutom úseku, čomu zodpovedá pokles pracovnej schopnosti navrhovateľky na dolnej hranici možného percentuálneho rozpätia. Jej pridružené ochorenia a to syndróm karpálneho tunela, či arteriálna hypertenzia II. stupňa ESC/ESH nedosahujú vyššie percento zníženej pracovnej schopnosti a predovšetkým nemajú vplyv na jej schopnosť vykonávať zárobkovú činnosť. Porucha krvného tlaku je plne kompenzovaná na liečbe bez sekundárnych zmien na iných orgánoch. Pre epizódu závratov s prechodnou poruchou výslovnosti pri nešpecifických zmenách na mozgu, verifikovaných MR vyšetrením bola kompletne prešetrená. Nález na mozgu je stacionárny, vyžaduje len sledovanie, resp. diagnostické doriešenie. Porucha tukového metabolizmu sa klinicky neprejavuje a pravá ruka je po operácii karpálneho kanála plne funkčná. Posudkové stanovisko nezmenil ani po dodatočnom posudkovom zhodnotení ďalších odborných lekárskych nálezov, ktoré navrhovateľka v rámci preskúmavacieho konania krajského súdu predložila. Uviedol, že doplnené vyšetrenia navrhovateľky boli zamerané na jej pohybové ťažkosti a boli objektivizované jednak klinickými, reumatologickými a neurologickými vyšetreniami aj laboratórnymi vyšetreniami. Nepotvrdili zápalovú etiológiu jej pohybových ťažkostí. Drobné kĺby končatín boli klinicky bez zápalových zmien, nebola preukázaná ani porucha funkcie na váhonosných kĺboch dolných končatín ani na kĺboch horných končatín. Denzitometrické vyšetrenie nepotvrdilo osteoporózu. Z neurologického hľadiska je pravidelne kontrolovaná pre demyelinizačné ložiská v mozgu, ktoré klinicky nejavia žiadne funkčné postihnutie. Predloženými nálezmi nebola zistená ani progresia ochorenia chrbtice. Po oboznámení sa so zdravotnou dokumentáciou navrhovateľky a lekárskymi správami posudkových lekárov pobočky i ústredia Sociálnej poisťovne dospel krajský súd k presvedčeniu, že záver o poklese pracovnej schopnosti navrhovateľky prijali posudkoví lekári na podklade relevantných a navrhovateľkou predložených odborných lekárskych nálezov, ktoré zobrali do úvahy komplexne a bez rozporov. Ich posudkové stanoviská boli podrobne, vecne a logicky zdôvodnené v súlade s objektívnymi vyšetreniami preukázanými zdravotnými ťažkosťami navrhovateľky, posudkovými kritériami a v rámci možností daných platnou právnou úpravou. Krajský súd nezistil žiadnu takú skutočnosť, ktorá by závery posudkových lekárov spochybnila, preto si ich osvojil a pri posudzovaní vecnej správnosti napadnutého rozhodnutia z nich vychádzal. V nadväznosti na vyššie uvedené konštatoval, že konanie odporkyne, ktoré predchádzalo vydaniu napadnutého rozhodnutia bolo realizované v súlade so zákonom a zákonné a vecne správne bolo i napadnuté rozhodnutie. Správny orgán postupoval správne, keď za účelom rozhodnutia o žiadosti navrhovateľky o priznanie invalidného dôchodku posudzoval jej zdravotné ťažkosti a ich vplyv na jej pracovnú schopnosť, pretože zákonným predpokladom vzniku invalidity poistenca je pokles jeho pracovnej schopnosti o viac ako o 40 % v porovnaní so zdravou fyzickou osobou v dôsledku jeho dlhodobo nepriaznivého zdravotného stavu, v zásade trvajúceho viac ako 1 rok. Správne vychádzal z posudku posudkového lekára pobočky Sociálnej poisťovne, ktorý bol vo svojom obsahu potvrdený aj posudkovým lekárom ústredia, pretože oni sú podľa platnej právnej úpravy výlučnými kompetentnými subjektami na posudzovanie zdravotného stavu poistencov pre účely ich prípadnej invalidizácie. Pri objektívne zistených zdravotných ťažkostiach navrhovateľky, podmieňujúcich jej dlhodobo nepriaznivý zdravotný stav považoval správne za jej rozhodujúce zdravotné postihnutie ochorenie podporného a pohybového aparátu, ktoré s ohľadom na zistený rozsah a charakter degeneratívnych zmien a stupeň funkčnej poruchy správne zaradil pod príslušnú položku v rámci prílohy č. 4 k zákonu o sociálnom poistení a pokles jej pracovnej schopnosti na dolnej hranici možného percentuálneho rozpätia logicky a presvedčivo, v súlade s posudkovými kritériami zdôvodnil tak , ako je to vyššie uvedené. Správne nevyužil možnosť navýšenia percentuálnej miery jej zníženej pracovnej schopnosti pre pridružené ochorenia ktorými trpí, pretože ani u jedného z nich nebol zistený taký stupeň závažnosti, ktorý by ovplyvňoval jej pracovnú schopnosť v zákonom predpokladanom rozsahu, ako to v podrobnostiach z posudkov posudkových lekárov vyplynulo. Porucha krvného tlaku na liečbe bez sekundárnych zmien na iných orgánoch predpokladá v zmysle kapitoly IX., odd. A, pol. 10, písm. b) prílohy č. 4 k zákonu o sociálnom poistení nanajvýš 25 % pokles pracovnej schopnosti poistenca, nález nešpecifických zmien na mozgu vyžaduje len sledovanie, prípadne diagnostické doriešenie, bez akejkoľvek liečby, porucha tukového metabolizmu sa klinicky neprejavuje a syndróm karpálneho tunela bol operačne vyriešený. Vyslovený posudkový záver nemohli ovplyvniť ani navrhovateľkou predložené odborné nálezy na pojednávaní pred krajským súdom. Interným nálezom zo 14. februára 2014 bol potvrdený vzostup tlaku krvi so zvýšením antihypertenznej liečby bez preukázania pridružených orgánových zmien, tj. rovnaký stav aký bol vyhodnotený posudkovými lekármi. Porucha funkcie pohybovo - oporného aparátu nebola neurologickým nálezom z 11. marca 2014 zistená, napriek nálezu širokej protrúzie L5/S1 podľa MR LS chrbtice. Potvrdené bolo pretrvávanie poruchy farbocitu pri normálnom náleze VEP a perimetri, takisto pretrvávanie bolesti hlavy, závratov, bez diagnostického záveru s možným vplyvom vysokého tlaku krvi na uvedené ťažkosti. Na základe vyššie uvedeného skutkového stavu veci rozhodla odporkyňa napadnutým rozhodnutím v súlade so zákonom, keď žiadosť navrhovateľky o priznanie invalidného dôchodku zamietla, pretože bez vzniku invalidity jej nárok na invalidný dôchodok nevznikol. Náhradu trov konania krajský súd navrhovateľke nepriznal, pretože v konaní nebola úspešná, rozhodujúc podľa § 250k ods. 1 O. s. p. za použitia ust. § 250l ods. 2 O. s. p. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

